Document ID: 31995D0467

KOMISSION PÄÄTÖS,
tehty 24 päivänä lokakuuta 1995,
rakennusalan tuotteista annetun neuvoston direktiivin 89/106/ETY 20 artiklan 2 kohdan täytäntöönpanosta (ETA:n kannalta merkityksellinen teksti) (95/467/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rakennusalan tuotteita koskevan jäsenvaltioiden lainsäädännön lähentämisestä 21 päivänä joulukuuta 1988 annetun neuvoston direktiivin 89/106/ETY (1), sellaisena kuin se on muutettuna direktiivillä 93/68/ETY (2), ja erityisesti sen 13 artiklan,
sekä katsoo, että
direktiivin 89/106/ETY 13 artiklan 3 kohdassa säädetään kahdesta eri menettelystä, joilla voidaan osoittaa tuotteen vaatimustenmukaisuus; 13 artiklan 4 kohdassa edellytetään, että komissio määrittelee tietylle tuotteelle tai tuoteryhmälle suunnitellun, edellä mainitun 13 artiklan 3 kohdassa tarkoitetun menettelyn kuultuaan pysyvää rakennusalan komiteaa,
kyseinen valinta menettelyjen välillä on määriteltävä 13 artiklan 4 kohdassa säädettyjen perusteiden mukaisesti,
kyseisen direktiivin 13 artiklan 4 kohdassa säädetään, että kummassakin menettelyssä komission edellytetään valitsevan "vähiten työlään menettelyn ottaen huomioon turvallisuusseikat"; tämä tarkoittaa joko sitä, että tietyn tuotteen tai tuoteryhmän osalta tehtaan sisäinen laadunvalvontajärjestelmä on välttämätön ja riittävä vaatimustenmukaisuuden osoittamiseksi tai että on ilmeistä, että 13 artiklan 4 kohdassa mainittujen perusteiden täyttymiseen liittyvistä syistä tiettyjen tuotteiden osalta edellytetään hyväksytyn varmennuslaitoksen puuttumista asiaan,
kyseisen direktiivin 13 artiklan 4 kohdassa edellytetään, että näin valittu menettely esitetään toimeksiannoissa ja teknisissä eritelmissä; siksi on suotavaa antaa tuotteista tai tuoteryhmistä määritelmä käytettäväksi toimeksiannoissa ja teknisissä eritelmissä,
on otettava huomioon, että 13 artiklan 3 kohdassa säädetyt kaksi menettelyä kuvaillaan yksityiskohtaisesti direktiivin 89/106/ETY liitteessä III; sen vuoksi on tarpeen määritellä selkeästi menetelmät, joilla näitä kahta menettelyä sovelletaan liitteen III mukaisesti kunkin tuotteen tai tuoteryhmän osalta, koska liitteessä III annetaan etusija tietyille järjestelmille,
kyseisen 13 artiklan 3 kohdan a alakohdassa määritelty menettely vastaa liitteessä III olevan 2 kohdan ii alakohdassa tarkoitettuja järjestelmiä, vaihtoehto 1 ilman jatkuvaa valvontaa, vaihtoehdot 2 ja 3, ja 13 artiklan 3 kohdan b alakohdassa kuvailtu menettely vastaa liitteessä III olevan 2 kohdan i ja ii alakohdassa tarkoitettuja järjestelmiä, vaihtoehto 1 ilman jatkuvaa valvontaa, ja
pysyvää rakennusalankomiteaa kuultiin 13 artiklassa edellytetyllä tavalla ja 20 artiklan säännösten mukaisesti ja komitea antoi myönteisen lausunnon 27 päivänä syyskuuta 1995,
ON TEHNYT TÄMÄN PÄÄTÖKSEN:
1 artikla
Liitteessä 1 mainittujen tuotteiden ja tuoteryhmien vaatimustenmukaisuus on osoitettava menettelyllä, jossa valmistaja on yksin vastuussa tehtaan sisäisestä laadunvalvontajärjestelmästä, jolla varmistetaan, että tuote on asianmukaisten teknisten eritelmien mukainen.
2 artikla
Liitteessä 2 mainittujen tuotteiden vaatimustenmukaisuus on osoitettava menettelyllä, jossa valmistajan hoitaman tehtaan sisäisen laadunvalvontajärjestelmän lisäksi hyväksytty varmennuslaitos osallistuu laadunvalvontaan tai itse tuotteen arviointiin ja valvontaan.
3 artikla
Liitteen 3 mukainen vaatimustenmukaisuuden osoittamismenettely täsmennetään yhdenmukaistettujen standardien toimeksiannoissa.
4 artikla
Tämä päätös on osoitettu kaikille jäsenvaltioille.
Tehty Brysselissä 24 päivänä lokakuuta 1995.

Labels: 3
7
1
0